Nainen oli sammunut, kun kolme nuorta hyökkäsi asunnossa hänen kimppuunsa.

Ruotsin Uppsalassa on pidätetty kolme nuorta miestä törkeästä raiskauksesta epäiltyinä.

Poliisi sai sunnuntaiaamuna vinkkejä joukkoraiskauksesta, jota lähetettiin suorana lähetyksenä Facebookissa.

Suljetussa Facebook-ryhmässä on tuhansia jäseniä, joista osa näki väkivallanteon suorana. Erään silminnäkijän mukaan naisuhri vaikutti sammuneelta.

Ihmiset ilmoittivat asiasta poliisille, joka rynnisti asuntoon. Viranomaiset ottivat Aftonbladetin ja Expressenin mukaan kiinni kolme miestä, jotka ovat syntyneet vuosina 1992, 1996 ja 1998. Uhri on noin 30-vuotias.

Poliisin mukaan useat ihmiset, jotka olivat nähneet Facebookin livelähetystä raiskauksesta, soittivat poliisille.

Lähetystä yöllä nähnyt Lovisa, 22, kertoi Aftonbladetille luulleensa aluksi, että kyse oli lavastuksesta.

- Mutta ei se ollut niin.

Lovisan mukaan lähetystä seurasi noin 200 ihmistä samanaikaisesti.

- Ihmiset kirjoittivat, että lopettakaa, ettei tämä ollut ok ja että he ovat soittaneet poliisille. Myöhemmin näin, miten poliisi tuli sisään. Mutta kaverit olivat jo lopettaneet naisen kanssa, Lovisa kertoi Aftonbladetissa.

Poliisi on eristänyt rikospaikan tehdäkseen teknistä tutkimusta. Poliisi on ollut tiedottaessaan asiasta niukkasanainen.

Poliisilla on videomateriaalia tapahtuneesta hallussaan, kertoo SVT. Uhri on toimitettu sairaalaan tutkittavaksi.